मदर डेयरी का दूध हुआ और महंगा  
फुल क्रीम और टोंड दूध के दाम में 2 रुपये लीटर की बढ़ोतरी की गई है, जबकि डबल टोंड और टोकन वाले दूध के दाम में 1 रुपये की वृद्धि की गई है।
मदर डेयरी के दूध के लिए अब उपभोक्ताओं को ज्यादा दाम चुकाने होंगे। खरीद लागत बढ़ने की वजह से मदर डेयरी ने दिल्ली और एनसीआर में दूध के दाम 2 रुपये प्रति लीटर तक बढ़ा दिए हैं, जो रविवार से लागू हो गए। अब मदर डेयरी का फुल क्रीम दूध का दाम 37 रुपये प्रति लीटर होगा। अभी तक यह 35 रुपये लीटर था। इसी तरह टोंड दूध का दाम 27 रुपये प्रति लीटर से बढ़ाकर 29 रुपये प्रति लीटर कर दिया गया है।  मदर डेयरी की ओर से जारी विज्ञप्ति के अनुसार, टोंड बल्क वेंडेड (टोकन वाले दूध), डबल टोंड (पोली पैक) तथा स्किम्ड मिल्क के दामों में एक रुपये प्रति लीटर की वृद्धि की गई है। अब टोकन वाले दूध का दाम 27 रुपये लीटर होगा। वहीं डबल टोंड (पोलीपैक) दूध 25 रुपये लीटर तथा स्किम्ड मिल्क 21 रुपये लीटर मिलेगा। मदर डेयरी प्रतिदिन दिल्ली में करीब 30 लाख लीटर दूध बेचती है।  राष्ट्रीय डेयरी विकास बोर्ड (एनडीडीबी) द्वारा गठित डेयरी कंपनी ने कहा है कि उसे दूध के दामों में खरीद लागत बढ़ने की वजह से यह वृद्धि करनी पड़ रही है। इससे पहले अमूल ब्रांड ने अगस्त के पहले सप्ताह में दूध की कीमतों में 2 रुपये प्रति लीटर का इजाफा किया था।